**Divina Tragedie - Cântul IV**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce căutam prin noaptea asta rece,

Pe căi pe care numai ursul suie,

Când nu aveam cu cine mă petrece?

Păream un somnambul pe-o cărăruie,

Urmând o umbră degenerescentă,

Către o nu ştiu care cetăţuie.

Prin ploaia încă grea şi persistentă,

În mine mă-nchideam ca o moluscă,

Stupefiat de forţa insurgentă.

Aş fi dorit să pot să-i spun, în plus, că

Nu sunt erou şi nu-s de pus în ramă,

“Zaharisit “să fiu de orice muscă,

Natura când, din zborul ei, o cheamă.

Aş fi dorit…dar mă ţineam cuminte

„... Precum se ţine puiul după mamă ” \*

Când ordinul “de sus” căzu fierbinte:

-“Opreşte-te !” Şi m-am oprit pe dată,

Răspunsul negăsindu-l în cuvinte.

Un nod mi se-nfundă în beregată

Şi nu puteam o iotă a-nţelege

Cu judecata-mi anesteziată.

-“Băiete-ascultă, n-ai de unde-alege!

Destinul, care mi te-a scos în cale,

De mult era întipărit în Lege;

Să uiţi de-acum de griji materiale!

Misiunea noastră nobilă e scrisă

Cu drepturi clare, constitu - ţionale”.

-“Care misiune ?”…-“Ţine-ţi gura-nchisă.

Ai să vorbeşti când ţi s-o da cuvântul!…-

Există o versiune compromisă,

La care nu mi-am dat consimţământul,

Transpusă-n versuri de-un "Omer" - se pare -

Să aibe ce preda Invăţământul…

Era un timp perfect de-organizare,

De muncă în comun şi unitate,

De Ţară Nouă, descălecătoare,

Când frate se alinia cu frate,

(Nu toţi egali, dar asta ce contează

Când pe lozinci scria: Egalitate ?!)

Urmam, pe-atunci, un obicei de bază :

- Find io Mai Mare peste tot ce mişcă -

Tot capul ce n-ascultă se scurtează!

Cu caii înhămaţi mereu la brişcă,

Trasam comenzi de-alungul şi de-a latul

Şi totul se-nvârtea ca o morişcă,

Până-ntr-o zi! Luat cu “înhămatul”,

N-am observat un cap că se ridică

Şi împotriva mea asmute “Satul”,

Cu o chemare Anti-Bolşevică!…

De-atunci, scurtat, eu stau pe osuare,

Iar el, în locul meu, numit Vlădică!...

Tu eşti speranţa mea de scadenţare!”…

O, Doamne, cu ce grabă trece timpul,

Vecii, de mii de ani, într-o suflare,

Ca ţipătul când te pătrunde ghimpul…

Înmărmurit stăteam, ca-ntr-o agendă,

Pe când în faţa mea, închis, Olympul,

Pe înălţimi părea că se suspendă,

Să am ce spune, pruncii când or creşte,

Cum am călcat pe trepte de legendă.

-“Ce pot să fac ? Nu eu, ci El vorbeşte!

Cât sunt sub vremi, nu am nici o putere

Să schimb ce vremea, aprig, vremuieşte”.

-“Nici nu-i nevoie; tot ce ţi se cere

E să te ţii pe drumul de pornire,

Pe vârf s-ajungi în plină Priveghiere”.

-“Atâta tot ?”…-“O clipă de…gândire:

Cu Sfinţii nu te joci cum vrei, copile!

Acolo, sus, e-o mare învrăjbire;

Să concurezi Puterile ostile,

Imaginează-ţi mii de subterfugii…

Şi-adu-mi armura ce-o pierdu Achile!”.

-“Armura ?…Arma mea e arma fugii!

Cum pot pătrunde singur în cetate?”

-“Eşti viu! Au să te-accepte Săpălugii;

La toţi s-arate vor că au dreptate!”

-“Dar ce le spun să-mi dovedesc motivul,

La uşa lor bătând pe înnoptate?”

-“Fii inventiv, nu face pe naivul!…

Găseşte-ţi o prezenţă feminină,

O Dulcinee sau… Alternativul,

Că nu contează cin’ ţi-e “Concubină”,

Atâta timp cât poţi intra pe uşă

Şi poţi susţine că a fost virgină!”

-“Dar n-am pe nimeni!”…-“Ia o ţigăncuşă,

Scorneşte-un nume… Spune-le:… ELENA!”…

-“E prea bătrână”… -“Zi că ţi-e mătuşă!”

-“Mă pui să mint”… -“Şi unde-ţi şade jena?

Ţine-o ‘nainte, fără nici o teamă.

Şi... intră-n legătură cu… ANTHENA!”

Simţeam, din nou, că totul se destramă,

Că sunt “un nu ştiu ce”, lăsat în ploaie,

O comedie transformată-n dramă,

Pe-o scenă încropită din noroaie.

-“Hai, mişcă-te, acuş începe Hora

Şi-au să închidă poarta la Căsoaie,

Când miezul nopţii o să-şi bată ora!

Pe scut, victorios, s-aduci Armura,

Spre mântuirea mea! Şi-a Tutulora!”…

Voiam să ţip, dar nu mă ţinea gura!

---------------------------

\*(G.Topîrceanu: Stanţe apocrife la Divina Comedie, ultimul vers, cap.I)